Broj: 711-I-1742-M-24/22-03-21

Zagreb, 27. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Gašpara Begonje, općinskog načelnika Općine Privlaka**,za davanjem mišljenja Povjerenstva, na 156. sjednici, održanoj dana 27. siječnja 2021., daje sljedeće:

**MIŠLJENJE**

1. **Sukladno članku 9. stavku 1. ZSSI-a, obveznik Gašpar Begonja, općinski načelnik Općine Privlaka, dužan je okolnost da** **je potencijalni prodavatelj nekretnine k.č. ……. k.o. Privlaka Općini, Privlaka punac obveznika, deklarirati članovima Općinskog vijeća Općine Privlaka te članovima Povjerenstva za raspolaganje nekretninama, odnosno svim sudionicima u postupku kupoprodaje predmetne nekretnine te s istim okolnostima upoznati javnost objavom na internetskoj stranici Općine Privlaka.**
2. **Sukladno članku 9. stavku 2. ZSSI-a obveznik Gašpar Begonja, dužan je izuzeti se od predlaganja Općinskom vijeću Općine Privlaka donošenja odluke u vezi prodaje nekretnine iz točke I. ovog Mišljenja, kao i potpisivanja ugovora o kupoprodaji navedene nekretnine te za to ovlastiti drugu osobu. Obzirom da Općina Privlaka nema zamjenika općinskog načelnika, Povjerenstvo upućuje obveznika da se obrati Ministarstvu pravosuđa i uprave s ciljem pojašnjenja bi li obveznik navedene ovlasti trebao prenijeti na privremenog zamjenika općinskog načelnika ili na pročelnika jedinice lokalne samouprave, odnosno na koga delegirati ovlasti u predmetnoj situaciji s ciljem sprječavanja sukoba interesa.**

Obrazloženje

U Povjerenstvu je 19. siječnja 2022. pod brojem 711-U-656-M-24/22-01-2 zaprimljen zahtjev za mišljenjem obveznika Gašpara Begonje, općinskog načelnika Općine Privlaka,povodom kojeg se vodi predmet broj M-24/22.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog zakona.

Uvidom u Registar obveznika utvrđeno je da Gašpar Begonja obnaša dužnost općinskog načelnika Općine Privlaka od 24. svibnja 2021.g., te je stoga obvezan postupati sukladno odredbama ZSSI-a.

Člankom 8. stavkom 2. i stavkom 3. ZSSI-a, propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a ili drugog zabranjenog ili propisanog ponašanja predviđenog tim zakonom zatražiti mišljenje Povjerenstva, koje je potom dužno na zahtjev obveznika dati obrazloženo mišljenje u najkasnije roku od 15 dana od dana primitka zahtjeva obveznika.

U zahtjevu podnositelj navodi da je kao općinski načelnik Općine Pakoštane ovlašten predlagati donošenje odluka Općinskom vijeću te da Općinsko vijeće na njegov prijedlog donosi odluke o raspolaganju nekretninama u skladu sa Zakonom o lokalnoj i područnoj (regionalnoj) samoupravi, Statutu Općine Pakoštane te Odluci o uvjetima, načinu i postupku gospodarenja nekretninama Općine Privlaka.

Smatra da je donošenje odluke o kupnji jedne nekretnine (k.č. …… k.o. Privlaka), za koju je izrađen procjembeni elaborat o tržišnoj vrijednosti od strane sudskog vještaka za graditeljstvo i procjene nekretnina, potrebno radi uređenja „zelenog otočića“, budući da je na tom predijelu Općine, neposredno uz glavnu prometnicu, velika koncentracija prometa, kao i skretište za zaseoke Mletak i Sebačevo u kojima posebice u ljetnim mjesecima uz lokalno stanovništvo boravi i veliki broj turista. Preostali dio zemljišta (k.č. …….. k.o. Privlaka) na kojem bi se uredio „zeleni otočić“ u isključivom vlasništvu Općine, pa bi kupnjom nekretnine, koja je u vlasništvu njegovog punca …………….., Općina mogla objediniti i urediti taj prostor.

Obveznik traži mišljenje Povjerenstva kako postupiti u opisanoj situaciji u cilju izbjegavanja sukoba interesa sukladno ZSSI-u.

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da obveznici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. kojim su propisana zabranjena djelovanja obveznika podstavkom c) propisana je i zabrana zlouporabe posebnih prava obveznika koja proizlaze ili su potrebna za obavljanje dužnosti, dok je podstavkom i) propisana zabrana da obveznik na koji drugi način koristi svoj položaj utjecanjem na odluku tijela javne vlasti ili osoba koje su u njima zaposlene kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Sukladno članku 9. ZSSI-a propisano je da obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, kao i izuzeti se od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Člankom 5. stavkom 1. točkom ZSSI-a propisano je da je član obitelji obveznikabračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika. Sukladno članku 5. stavku 1. točki 6. ZSSI-a povezane osobe su članovi obitelji obveznika te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

U ovoj bi situaciji Općina Privlaka kupila nekretninu u vlasništvu oca supruge od općinskog načelnika, koja se prema navodima obveznika nalazi uz nekretninu u vlasništvu Općine, u svrhu objedinjavanja i uređenja tog prostora za javne potrebe.

Obveznikov punac nalazi se s njime u odnosu osobne, tazbinske povezanosti te obveznik ne može biti nepristran i objektivan kada bi u izvršavanju ovlasti koje ima poduzimao radnje u odnosu na otkup predmetne nekretnine, jer bi istim radnjama otac od njegove supruge ostvario materijalnu korist, odnosno obveznik se pod opisanim okolnostima nalazi u situaciji potencijalnog sukoba interesa.

S druge strane, Općini Privlaka ne može biti uskraćena mogućnost sklapanja pravnog posla samo zbog okolnosti da se zemljište nalazi u vlasništvu s obveznikom interesno povezane osobe, niti je ista zapreka da kao prodavač zemljišta Općini nastupi navedena osoba, tim više jer je to prema navodima obveznika u javnom interesu.

Naime, obveznik je uvijek pozvan ponajprije zaštititi javni interes te poduzeti sve što je potrebno da u obnašanju dužnosti odijeli privatni interes od javnog. Stoga je obveznik u situaciji kupnje nekretnine u vlasništvu oca njegove supruge, od strane tijela javne vlasti u kojem obnaša dužnost, dužan izuzeti se od svakog, pa i posrednog sudjelovanja u provedbi postupka kupnje, a posebice od predlaganja donošenja odluke Općinskom vijeću Općine Privlakakao i potpisivanja ugovora o kupoprodaji s istim, ukoliko to toga dođe. Primjenom instituta izuzimanja u navedenoj situaciji otklanja se sumnja da je obveznik koristio položaj općinskog načelnika u cilju postizanja probitka povezane osobe. Upućuje se obveznika da se pritom izuzme od bilo kakvog postupanja, ukoliko bi se nakon eventualnog sklapanja ugovora o kupoprodaji s ocem njegove supruge, našao u situaciji odlučivanja o pravima, obvezama i interesima svoga punca u pogledu izvršavanja sklopljenog ugovora o kupoprodaji.

Nadalje, upućuje se obveznika da u cilju očuvanja vlastitog integriteta i jačanja transparentnosti u obnašanju javnih dužnosti članovima Općinskog vijeća Općine Privlaka, te članovima povjerenstva za raspolaganje nekretninama, odnosno svim sudionicima u postupku otkupa predmetne nekretnine, deklarira okolnost da je potencijalni prodavatelj nekretnine k.č. ……... k.o. Privlaka, njegov punac, kao i da o tome obavijesti javnost putem službene internetske stranice Općine Privlaka navođenjem razloge. Na taj način skreće se pozornost članovima predstavničkog tijela kao i članovima Povjerenstva za raspolaganje nekretninama, odnosno svim sudionicima u postupku kupoprodaje predmetne nekretnine ali i zainteresiranoj javnosti na potrebu kontrole provedbe cjelokupne procedure kupnje k.č. …… k.o. Privlaka,te ukoliko dođe do sklapanja ugovora o kupoprodaji i na potrebu provođenja nadzora nad izvršavanjem istog.

Osim toga, pravodobnom javnom deklaracijom povezanosti sa potencijalnim prodavateljem nekretnine stvaraju se pretpostavke za propitivanje je li radi objedinjavanja i uređivanja prostora u javnom interesu potrebno otkupiti upravu nekretninu u vlasništvu obveznikova punca ili se to može postići otkup nekretnina u vlasništvu drugih osoba.

Povjerenstvo je u ovakvim situacijama, kada odlučuje o pravima s njima povezanih osoba, uobičajeno upućivalo općinske načelnike da nakon izuzimanja od postupanja delegiraju svoje ovlasti na zamjenika općinskog načelnika.

Zakonom o izmjenama i dopunama Zakona o lokalnoj i područnoj (regionalnoj) samoupravi („Narodne novine“, broj 144/20., u daljnjem tekstu: ZLPRS-a), kojim je u većem broju jedinica lokalne samouprave ukinuta funkcija zamjenika općinskog načelnika, uvedena je u članku 43.a funkcija privremenog zamjenika općinskog načelnika.

S tim u vezi Povjerenstvo je od Ministarstva pravosuđa i uprave, kao nadležnog tijela za tumačenje ZLPRS-a, zatražilo tumačenje može li općinski načelnik/gradonačelnik prenijeti na člana općinskog/gradskog vijeća, kojeg je imenovao kao privremenog zamjenika iz članka 43.a toga Zakona, samo pojedine ovlasti, odnosno povjeriti mu donošenje pojedinih odluka koje se odnose na članove obitelji obveznika ili na druge s obveznikom povezane osoba te sklapanje ugovora s istima, uz istovremeno zadržavanje svih ostalih, zakonom propisanih, ovlasti i prava općinskog načelnika/gradonačelnika te je pokrenulo konzultacije s navedenim Ministarstvom s ciljem pronalaženja rješenja koje bi omogućilo prenošenje pojedinih ovlasti iz nadležnosti općinskog načelnika/gradonačelnika na drugu osobu, međutim do dana donošenja ovog mišljenja iste nisu dovršene.

Slijedom navedenog, kako Općina Privlaka sukladno ranije citiranim odredbama ZLPRS-a nema zamjenika općinskog načelnika, Povjerenstvo upućuje obveznika Gašpara Begonju da se obrati Ministarstvu pravosuđa i uprave s ciljem pojašnjenja bi li obveznik navedene ovlasti trebao prenijeti na privremenog zamjenika općinskog načelnika ili na pročelnika jedinice lokalne samouprave, odnosno, na koga delegirati ovlasti u predmetnoj situaciji s ciljem sprečavanja sukoba interesa.  Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Gašpar Begonja, elektroničkom dostavom
2. Objava na internetskoj stranici Povjerenstva
3. Pismohrana